Mika Sillanpää

Mika Erik Tapio Sillanpää (s. 1970 Alastaro) on suomalainen kemian insinööri ja tekniikan tohtori, joka oli Lappeenrannan teknillisen yliopiston Mikkelissä toimivan Vihreän kemian laboratorion johtaja ja professori (11/2019 saakka). Vuodesta 2020 lähtien hän on ollut muun muassa vietnamilaisen, kiinalaisen, eteläafrikkalaisen ja saudiarabialaisen yliopiston (Kuningas Saudin yliopisto) palveluksessa. LUT-yliopistosta erottamisensa jälkeen Sillanpää on työskennellyt professorina Århusin yliopistossa. 
Sillanpää valmistui Teknillisestä korkeakoulusta kemian diplomi-insinööriksi vuonna 1992 ja tekniikan tohtoriksi 1997. Vuonna 2013 hän suoritti lisäksi Aalto-yliopistossa MBA-tutkinnon.
Sillanpää on yhdessä työtoveriensa kanssa laatinut yli 800 tieteellistä artikkelia tai muuta julkaisua. Hän on saanut useita tunnustuksia. Vuonna 2017 hän nousi alansa viitatuimpien tutkijoiden joukkoon maailmassa ja ylsi kaikkiaan noin 3 300 tutkijaa maailmanlaajuisesti sisältävän "2017 Highly Cited Researchers" -listan noin 20:nen Suomessa työskentelevän tutkijan ryhmään. Hän on saanut runsaasti viittauksia erityisesti useilla jäteveden, juomaveden ja maaperän puhdistamiseen liittyvillä yhteenvetoartikkeleillaan. Hän on säilynyt viitatuimpien tutkijoiden joukossa myös seuraavina vuosina insinööritieteiden ja useana vuonna myös ympäristön ja ekologian tutkimuksen alueella. 
Työsuhteen päättyminen.
Sillanpään työsuhde LUT-yliopistoon purettiin äkillisesti vuonna 2019 luottamuspulan takia. Tämän jälkeen Sillanpää teki 17 hyvän tieteellisen käytännön loukkaamista koskevaa ilmoitusta LUT-yliopistoa vastaan. Osa ilmoituksista koski henkilöitä, jotka olivat väitettyjen loukkausten aikaan toimineet Sillanpään alaisuudessa. LUT-yliopisto katsoi ilmoitukset ilkivaltaisiksi ja siten itsessään rikkovan hyvää tieteellistä käytäntöä. Tutkimuseettisen neuvottelukunnan mukaan yliopistolla ei olisi ollut toimivaltaa käsitellä Sillanpäähän liittyvää epäilyä hyvän tieteellisen käytännön rikkomisesta. Yle kertoi syksyllä 2024 Sillanpään tekevän tietopyyntöjä ja rikosilmoituksia vuosia työsuhteen purun jälkeen.
Ylen MOT-ohjelma kertoo joulukuussa 2023 työsuhteen purkamisen taustoista ja keskeneräisistä poliisitutkinnoista. Ohjelman mukaan työsuhteen purkamisen taustalla olisi ollut epäasiallinen käytös. Silllanpää kiistää ohjelmassa syytökset. 
Sillanpää oli otsikoissa myös vuosina 2020 ja 2021, jolloin hänellä oli syntynyt palkkariita Mikkelin kehitysyhtiö Miksein kanssa. Miksei oli lopettanut palkanmaksun Sillanpäälle, kun hänen työsuhde oli päättynyt äkillisesti LUT-yliopistossa. Tapaus tuli syksyllä 2020 julkisuuteen kun sanomalehti Länsi-Savo kirjoitti Mikkelin kaupungin sitouttaneen Sillanpäätä vuosia omistamansa elinkeinoyhtiön kautta. Lehti kiinnitti huomiota tapaukseen, koska lehden tulkinnan mukaan Sillanpään työsuhteeseen ei näyttänyt liittyvän konkreettisia työvelvoitteita. Lehti kirjoitti useita artikkeleita kaupungin rahoittamasta "professuurihankkeesta" ja pyrki selvittämään Sillanpään sivutyön vastikkeellisuutta. Mikkelin kaupunki joutui tekemään tapauksen tiimoilta sisäisen selvityksen ja myös poliisi sekä tilintarkastusyhtiö KPMG selvittivät asiaa. Tilintarkastusyhtiö KPMG löysi hankkeen toteutuksessa puutteita. Sillanpää kritisoi puolestaan Länsi-Savon artikkeleita useilla vastineilla. Hänen arvionsa mukaan kyse oli normaalista sivutyöstä. Kaupungin kehitysyhtiö ja Sillanpää sopivat riitansa kesällä 2021. Poliisi ei löytänyt syytä epäillä tapauksessa rikosta.